PYLON ดีดเกือบ 7% รับข่าวดีเดินเข้า SET พรุ่งนี้ โบรกฯเล็งกำไร Q2 สวย
PYLON ดีดเกือบ 7% รับข่าวดีเดินเข้า SET พรุ่งนี้ โบรกฯเล็งกำไร Q2 สวย โดย ณ เวลา 14.44 น.อยู่ที่ 11.40 บาท บวก 0.70 บาท หรือ 6.54% มูลค่าการซื้อขาย 35.55 ล้านบาท
5 ส.ค. 2558

ผู้สื่อข่าวรายงานว่า ราคาหุ้น บริษัท ไพลอน จำกัด (มหาชน) หรือ PYLON ณ เวลา 14.44 น.อยู่ที่ 11.40 บาท บวก  0.70 บาท หรือ 6.54% มูลค่าการซื้อขาย 35.55 ล้านบาท ขณะที่ดัชนีหุ้นไทยโดยรวมบวก 0.46%

บล.เอเอสแอล แนะนำซื้อ PYLON ราคาสามารถเบรคผ่านเส้น DTL ที่ 11.1 ได้ พร้อมยืนตัวเหนือเส้นค่าเฉลี่ยทุกเส้น มีแนวโน้มไปได้ต่อ มีเป้าหมายแรกที่  12 และมี 11 เป็นจุดตัดขาดทุน
บล.เออีซี มองว่า PYLON เป็นหุ้นเล็กที่มีแนวโน้มกำไรดี
ขณะที่ช่วงเช้าวันนี้ตลาดหลักทรัพย์แห่งประเทศไทย(ตลท.) ระบุว่า ตลท.ให้หลักทรัพย์ของ PYLON ย้ายมาซื้อขายใน SET ตั้งแต่วันที่ 6 ส.ค.58 จากปัจจุบันที่มีการซื้อขายอยู่ในตลาดหลักทรัพย์เอ็ม เอ ไอ(mai) เนื่องจากมีคุณสมบัติครบถ้วนตามข้อกำหนดของตลาดหลักทรัพย์ฯ เรื่องการรับหุ้นสามัญหรือหุ้นบุริมสิทธิเป็นหลักทรัพย์จดทะเบียน พ.ศ. 2558
ทั้งนี้ ตลท.จะรับหุ้น PYLON จำนวน 374,936,698 หุ้น มูลค่าที่ตราไว้หุ้นละ 1 บาท รวม 374,936,698 บาท ซื้อขายในตลาดหลักทรัพย์แห่งประเทศไทย (SET) โดยจัดให้หุ้นสามัญอยู่ในกลุ่มอสังหาริมทรัพย์และก่อสร้าง หมวดบริการรับเหมาก่อสร้าง และใช้ชื่อย่อในการซื้อขายหลักทรัพย์ว่า “PYLON” เช่นเดิม
สำหรับการคำนวณ Ceiling &amp; Floor ของหลักทรัพย์ PYLON ในวันที่ 6 ส.ค.ให้ใช้ราคาซื้อขายครั้งสุดท้ายของหลักทรัพย์ดังกล่าวในตลาดหลักทรัพย์ เอ็ม เอ ไอ เป็นฐานในการคำนวณ Ceiling &amp; Floor ตามปกติ